Inaugurarea iluminatului festiv de Sărbători în București. Doi elevi olimpici au aprins instalațiile. Vezi imagini de la ceremonie

Urmăriți imagini de la inaugurarea iluminatului festiv al Capitalei.

Iată mai multe imagini:

Primăria Capitalei anunță că de Sărbători, vor fi folosite 9 miloane de beculețe pentru iuminatul festiv al orașului, cu 6 milioane mai multe decât în anii precedenți.

„Primăria Municipiului București dă startul Sărbătorilor de Iarnă, vineri, 30 noiembrie, de la Târgul de Crăciun din Piața Constituției, de unde, la ora 19:00, se va aprinde și iluminatul festiv de sărbători. Acesta este dedicat Centenarului Marii Uniri și va fi aprins de către doi elevi olimpici, care au câștigat locul 1 la Olimpiada Națională de Franceză și locul 1 la Olimpiada Națională de Matematică”, transmit reprezentanții Primăriei Capitalei.

Potrivit Companiei Municipale Iluminat Public București, care a realizat acest proiect, aproximativ 9 milioane de beculețe de tip LED, cu 6 milioane mai multe decât în anii precedenți (peste 700.000 șiruri luminoase care, desfășurate, au o lungime de 845 de kilometri) vor împodobi Capitala cu ocazia sărbătorilor de iarnă, iar traseul iluminatului festiv însumează peste 40 de kilometri de bulevarde și străzi secundare, cuprinzând 72 de locații din București.

„Din totalul de peste 7.000 de elemente decorative, 800 sunt elemente unicat, specifice „Centenarului Marii Uniri„. În acest sens, un exemplu de referință pentru proiect este „Coloana Infinitului„, sculptură a marelui artist român Constantin Brâncuși, care măsoară 12 metri înălțime, are o greutate de 110 kilograme și este montată la kilometrul 0 al Capitalei, în Piața Universității”, precizează reprezentanții PMB.

Un alt element tradițional ce va fi prezent în tema iluminatului festiv de sărbători îl reprezintă femeile cu tulnic (figurine unicat, de 3,5 metri înălțime, pictate manual), figurine de 3 metri reprezentând perechi de dansatori în horă, îmbrăcați în straie populare, precum și elemente care amintesc de Regalitate.

Potrivit unei hotărâri de Consiliu General, aprobată încă din vară, Compania Municipală Iluminat a primit de la Primăria Capitalei un buget total, pentru iluminatul de sărbători, de 6,1 milioane de lei.